ตลาดหุ้นเอเชียปรับตัวขึ้นต่อบ่ายวันนี้ จากอานิสงส์ข้อมูลศก.สหรัฐ-ญี่ปุ่น
ตลาดหุ้นเอเชียปรับตัวขึ้นต่อบ่ายวันนี้ จากอานิสงส์ข้อมูลศก.สหรัฐ-ญี่ปุ่น
20 พ.ค. 2558

สำนักข่าวอินโฟเควสท์ รายงานตลาดหุ้นเอเชียส่วนใหญ่ปรับตัวสูงขึ้นในการซื้อขายช่วงบ่ายวันนี้ ภายหลังจากที่สหรัฐและญี่ปุ่นได้เปิดเผยข้อมูลเศรษฐกิจที่ดีขึ้น รวมทั้งปัจจัยหนุนจากการประกาศเพิ่มปริมาณการซื้อพันธบัตรตามมาตรการผ่อนคลายเชิงปริมาณ (QE) ของธนาคารกลางยุโรป (ECB) ที่ทำให้ดอลลาร์สหรัฐแข็งค่า และหนุนหุ้นกลุ่มส่งออกของเอเชีย
ดัชนี HSI ตลาดหุ้นฮ่องกงปิดภาคเช้าที่ 27,638.37 จุด ลดลง 55.17 จุด, -0.20% ดัชนีเซี่ยงไฮ้คอมโพสิตปิดภาคเช้าพุ่ง 1.3% แตะ 4,476.09 เมื่อเวลา 11.30 น.ตามเวลาท้องถิ่น ดัชนี FBMKLCI ตลาดหุ้นมาเลเซียปิดภาคเช้าที่ 1,810.81 จุด เพิ่มขึ้น 1.09 จุด, +0.06%
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ ผลิตภัณฑ์มวลรวมภายในประเทศ (GDP) ของญี่ปุ่นในไตรมาสแรกปีนี้ ขยายตัว 2.4% ซึ่งเป็นการขยายตัวติดต่อกัน 2 ไตรมาส และปรับตัวได้ดีกว่าที่นักวิเคราะห์คาดการณ์ไว้ที่ 1.5% เพราะได้รับปัจจัยหนุนจากการฟื้นตัวขึ้นของการส่งออกและการลงทุนด้านที่อยู่อาศัย
รายงานระบุว่า การอุปโภคบริโภค ซึ่งคิดเป็นสัดส่วน 60% ของ GDP ญี่ปุ่นนั้น ขยายตัว 0.4% เนื่องจากยอดขายเครื่องไฟฟ้าภายในบ้านปรับตัวสูงขึ้น ซึ่งรวมถึงตู้เย็นและทีวี
กระทรวงพาณิชย์สหรัฐเปิดเผยว่า ตัวเลขการเริ่มต้นสร้างบ้านเดือนเม.ย.พุ่งขึ้น 20.2% เมื่อเทียบรายเดือน สู่ระดับ 1.135 ล้านยูนิต ซึ่งเป็นระดับสูงสุดนับตั้งแต่เดือนพ.ย. 2007 และเป็นการเพิ่มขึ้นเป็นเปอร์เซนต์มากที่สุดนับตั้งแต่เดือนก.พ.1991
ก่อนหน้านี้ นักวิเคราะห์คาดการณ์ว่า ตัวเลขการเริ่มต้นสร้างบ้านจะอยู่ที่ระดับ 1.01 ล้านยูนิตในเดือนเม.ย.